Maitotuotteiden syömisessä ei ole tutkijan mukaan mitään vaarallista.

Jaana Kankaanpää

THL:n asiantuntijan mukaan maitotuotteiden syömisessä ei ole mitään vaarallista.

THL:n erikoistutkija Heli Kuusipalo ei pidä aiemmin uutisoitua yhdysvaltalaisväitettä maidon terveyshaitoista huolestuttavana. Hän sanoo, että maitotuotteiden syönnissä ei ole mitään vaarallista.

MT kertoi aiemmin tänään yhdysvaltalaisesta tutkijasta, jonka mukaan maitotuotteita pitäisi käyttää enintään kaksi annosta päivässä. Yhdysvaltalaisen tutkijan mukaan aikuisten olisi syytä rajoittaa kalsiuminsaantinsa 1000 milligrammaan päivässä.

Nykyisten ravitsemussuositusten mukaan 5–6 desilitraa nestemäisiä maitovalmisteita ja 2–3 viipaletta juustoa päivittäin kattaa elimistön kalsiumin tarpeen.

Kuusipalo sanoo, että kun ravitsemussuosituksia tehdään, ne perustuvat pitkäaikaisiin tutkimuksiin. Hänen mukaansa esimerkiksi Suomessa voimassaolevat ravitsemussuositukset perustuvat laajoihin vertaisarvioituihin tutkimuksiin.

"Kun suosituksia tehdään, ei mitenkään voida reagoida yksittäisiin tutkimuksiin", Kuusipalo toteaa.

Kuusipalo muistuttaa myös, että suomalaisessa ja yhdysvaltalaisessa ruokakulttuurissa ja maidontuotannossa on eroja.

"Todennäköisesti suomalainen maito on laadultaan ihan erilaista kuin yhdysvaltalainen maito johtuen erilaisesta tuotantokulttuurista", hän sanoo viitaten muun muassa antibioottien käyttöön tiloilla.

Kuusipalo sanoo, että myös suomalaiseen maitoon lisätty D-vitamiini on tärkeää luustoterveyden ja ylipäätään D-vitamiinitasapainon kannalta. Niitä, jotka eivät käytä riittävää määrää vitaminoituja maitotuotteita, suositellaan hankkimaan tarvittava määrä kalsiumia ja D-vitamiinia lisäravinteena.

Lue lisää:

Hämmentävä tutkimustulos USA:sta: Maito tappaa